বাংলার বাড়ি, পথশ্রী প্রকল্পের কাজ শেষ করতে হবে সময়ের মধ্য, ফের নির্দেশ মুখ্যসচিবের

কলকাতা: রাজ্যজুড়ে চলছে এসআইআর-র কাজ। ভোটার তালিকায় বিশেষ নিবিড় সংশোধনের কাজ শেষ করার সময়সীমা যত এগিয়ে আসছে, তত চাপ বাড়ছে বিএলও-দের। প্রায় দিন-রাত কাজ করছেন তারা। যেহেতু, সরকারি কর্মীরা এই কাজের সঙ্গে মূলত যুক্ত , সেই কারণে নিজেদের দফতরের কাজ নিয়ে এবার সতর্ক করল নবান্ন। শনিবার সমস্ত জেলাশাসকদের সঙ্গে ভার্চুয়ালি বৈঠক করেন মুখ্যসচিব মনোজ পন্থ। তিনি নির্দেশ দিয়েছেন, এসআইআর যেমন চলছে চলুক, তাতে যেন উন্নয়নের কাজে প্রভাব না পড়ে।

শনিবার নবান্ন থেকে সমস্ত জেলার জেলাশাসকদের নিয়ে দীর্ঘক্ষন বৈঠক করেন মুখ্যসচীব মনোজ পন্থ। জানা গিয়েছে, এদিন সেই বৈঠকে একাধিক বিষয় নিয়ে আলোচনা হয়। বিভিন্ন দফতরে যে উন্নয়নমূলক কাজের বরাত নেওয়া রয়েছে, সেগুলি যেন কোনওভাবেই বিঘ্নিত না হয়।সে বিষয়ে বারবার জেলাশাসকদের সতর্ক করেছেন মুখ্যসচিব। এ ব্যাপারে ‘আমার পাড়া-আমার সমাধান’ কর্মসূচির কথা উল্লেখ করে তিনি জানান, এসব কাজ দ্রুত শেষ করে রিপোর্ট দিতে হবে। এছাড়া এই মুহূর্তে ‘বাংলার বাড়ি’ প্রকল্পের কাজও হচ্ছে। ন্যায্য উপভোক্তাদের তালিকা তৈরি চলছে। সেই কাজও নির্দিষ্ট সময়ের মধ্যে শেষ করতে হবে বলে জানিয়েছেন মুখ্যসচিব।

আরও পড়ুন: ভুলে ভরা ওয়েবসাইট, SIR আবহে এখনও পর্যন্ত ৩৪ জনের মৃত্যু, ৩ জন BLO-র আত্মহত্যা

সম্প্রতি, রাজ্যজুড়ে এসআইআর শুরু হওয়ার পর থেকেই বাড়ছে মৃত্যুর সংখ্যা। এত কম সময়ে এত বড় প্রক্রিয়া কী করে সম্পূর্ণ শেষ করা সম্ভব, তা নিয়ে বারবার প্রশ্ন তুলেছেন মুখ্যমন্ত্রী মমতা বন্দ্যোপাধ্যায়। একের পর এক বিএলও-র আত্মহত্যা ঘিরে জল্পনা তুঙ্গে। তবে এরই মধ্যে আগুনে ঘি ঢালার মত শনিবারের বিএলও-র আত্মহত্যা। মৃত্যুর আগে তিনি লিখে গিয়েছেন সুইসাইড নোট। সেই লেখায় তাঁর মৃত্যুর জন্য দায়ী করা হয়েছে নির্বাচন কমিশনকে। এরপরই রাজনৈতিক তরজা তুঙ্গে। এদিন ডেপুটেশনও জমা দিয়েছে তৃণমূল। এরমাঝেই নবান্নের কড়া নির্দেশ।

দেখুন খবর: